ମନୋଜ କୁମାର ମହାପାତ୍ର  (ଜନ୍ମ: ୧୨ ମଇ ୧୯୪୯) ଜଣେ ଓଡ଼ିଆ ଲେଖକ, ଅନୁବାଦକ ଓ ଔପନ୍ୟାସିକ  । ସେ ୨୦୦୭ ମସିହାରେ ତାଙ୍କ ରଚିତ ଉପନ୍ୟାସ ନିର୍ବାଣ ପାଇଁ ଓଡ଼ିଶା ସାହିତ୍ୟ ଏକାଡେମୀ ପୁରସ୍କାର ପାଇଥିଲେ । ଜୀବନୀ ୧୯୪୯ ମସିହାର ମଇ ୧୨ ତାରିଖରେ ଭଦ୍ରକ ଜିଲ୍ଲାର ତିହିଡ଼ ବ୍ଲକ ଅନ୍ତର୍ଗତ ଗୁଆମାଳଠାରେ ଜିତେନ୍ଦ୍ରନାଥ ମହାପାତ୍ର ଓ ସୁଶୀଳା ଦେବୀଙ୍କ ଘରେ ଜନ୍ମଗ୍ରହଣ କରିଥିଲେ ମନୋଜ । ୧୯୬୭ ମସିହାରେ ମାଟ୍ରିକ୍ ପାସ୍ କରିବା ପରେ ସେ ଭଦ୍ରକ କଲେଜରୁ ପିୟୁ ଓ ୧୯୬୯ ମସିହାରେ ବିଜେବି କଲେଜରୁ କଳାରେ ସ୍ନାତକ କରିଥିଲେ । ଏହାପରେ ସେ ଉତ୍କଳ ବିଶ୍ୱବିଦ୍ୟାଳୟରୁ ସ୍ନାତକୋତ୍ତର ଓ ପରେ ଓକିଲାତି ପଢ଼ିଥିଲେ । ସାହିତ୍ୟ ସର୍ଜନା ମନୋଜ ଜଣେ ଅନୁବାଦକ ଭାବରେ ଅବଦୁଲ କଲାମଙ୍କ ପୁସ୍ତକଗୁଡ଼ିକ; ଅଗ୍ନିର ଡେଣା, ପ୍ରଜ୍ୱଳିତ ମନ, ଭାରତ ୨୦୨୦, ଏକ ଶକ୍ତିଶାଳୀ ବିକଶିତ ଭାରତର ସ୍ୱପ୍ନ, ଅଦମ୍ୟ ଉତ୍ସାହ, ମାର୍ଗଦର୍ଶୀ, ମୋ ଯାତ୍ରା, କଲାମଙ୍କୁ ପିଲାଙ୍କ ପ୍ରଶ୍ନ ଆଦି ଅନୁବାଦ କରିଛନ୍ତି । ସେ ଋଷି ମଣିଷ କଲାମ, ସମର୍ଥ ଉପନ୍ୟାସ ଏବଂ ସ୍ୱର୍ଣ୍ଣପ୍ରଭା, ଯନ୍ତ୍ରଣାର ଅନ୍ୟନାମ, କାଳିସୀ କନ୍ୟା, କାମ ତୃଷ୍ଣା ଓ ତୁମ ପାଇଁ ଗପ ଭଳି ଅନ୍ୟାନ୍ୟ ପୁସ୍ତକ ରଚନା କରିଛନ୍ତି ।